છેલ્લી 45 મીનિટમાં શેરોમાં વેચવાલી ફરી વળતા અને ફરી એકવાર બાસ્કેટ સેલિંગનું દબાણ જોવાતાં સતત ત્રીજા દિવસે નરમાઈ આગળ વધી હતી. ત્રણ દિવસના સતત ઘટાડામાં સેન્સેક્સમાં 1,028 પોઇન્ટનો ઘટાડો જોવાતાં ગત્ સપ્તાહના પ્રારંભના દિવસોમાં આવેલો સુધારો ધોવાઈ ગયો હતો. એશિયન અને યુરોપના શેરબજાર સુધર્યા હતા પણ ભારતીય શેરબજારમાં તેનાથી રિવર્સ ટ્રેન્ડ જોવાયો હતો. બજારનો દોર હાલ મંદીવાળાના હાથમાં છે અને નિફ્ટી વીઆઇએક્સ 10 મહિનાની ઊંચી સપાટીએ પહોંચતા તે પણ બજારનો આંતરપ્રવાહ ખરડાયેલો હોવાના સંકેત આપે છે. નિફ્ટી ફરી ટેકનિકલી નબળા તબક્કામાં આવી હતી તો 200 દિવસની મુવિંગ એવરેજની નીચે સરકી હતી. નિફ્ટી 10,180ની સપાટીની નીચે સરકશે તો આગામી દિવસોમાં 10,000ના સ્તરની ઊપર દબાણ આવશે અને તેજીવાળા માટે પણ દિવસો વધુ પડકારજનક બનશે એમ ટેકનિકલ એનાલિસ્ટ વર્ગનું કહેવું હતું.